Коми Республикаса Юралысь Вячеслав Гайзер чолöмалiс «Россияса зарни сюрс» конкурсын вермысь велöдысьясöс.

Республикаса Юралысь аттьöалiс велöдысьясöс сьöлöмсянь уджалöмысь да пасйис: «Мортлöн медбурторйыс - тайö енбиалун да сямлун, сьöлöмсянь уджалöм, унатор тöдöм, мичлун да эскöдны кужанлун, сюся мöвпалöм да мывкыдлун. Ставыс тайö - тiян олöмын, тiян оласногын», - тöдчöдiс Вячеслав Гайзер.

Юралысь торйöн пасйис, мый велöдысьяс торйöн ёна уджалöны сьöлöмсянь, вын жалиттöг, да сиис конкурсын вермысьяслы да став велöдысьлы дзоньвидзалун, аскиа лунö эскöм, бур олöм, творческöй вермöмъяс да енбиа велöдчысьясöс.

2010 воын «Россияса зарни сюрс» конкурсын Коми Республикасянь вермисны: Сергей Алешин – «Технологическöй лицей» МВУ-ын физика велöдысь (Сыктывкар), Светлана Андриянова – «Немеч кыв пыдісянь велöдан 21 №-а шöр школа» МВУ-ын химия велöдысь (Сыктывкар), Светлана Малиновская – «6 №-а гимназия» МВУ-ын география велöдысь (Воркута кар), Жанна Сизева – «Коми Республикаса Юралысь бердын Искусство гимназия» ГВШ-интернатын коми кыв да литература велöдысь (Сыктывкар), Ирина Ульянова – «Öткымын предмет пыдiсянь велöдан 36 №-а шöр школа» МВУ-ын ичöт класса челядьöс велöдысь (Сыктывкар), Наталия Чернова – «3 №-а шöр школа» МВУ-ын биология велöдысь (Зöвсьöрт ккп.) да Лидия Чиркова – «Сосногорск карса кадетъяслöн школа» МВУ-ын физика, информатика да ИКТ велöдысь.

Кыпыд церемонияын сiдзжö участвуйтiсны Коми Республикалöн Государственнöй Сöветса Веськöдлысь Марина Истиховская, Коми Республикаса Юралысьöс вежысь Константин Ромаданов, Коми Республикаса йöзöс велöдан министр Нелли Струтинская.